Urpo Lahtinen vuonna 1966 Keimolan moottoriradalla.
**Urpo Juhani Lahtinen** (22. huhtikuuta 1931 Helsinki – 15. lokakuuta 1994 Tampere) oli suomalainen liikemies ja aikakauslehtikustantaja. Urpo Lahtisen tunnetuin julkaisu oli vuonna 1959 perustettu *Hymy*-lehti. Hän nimesi lehden vaimonsa Hymy Lahtisen mukaan.

Urpo Lahtinen oli lähtökohdiltaan paljasjalkainen "Stadin kundi". Perheen isä kaatui talvisodassa ja Urpo vietti nuoruutensa äitinsä kanssa erittäin vaatimattomissa oloissa pienessä helsinkiläisessä kerrostaloyksiössä. Kesällä 1951 Lahtinen tapasi Hymy Jokisen eräissä iltamissa Karhulassa ja he avioituivat vielä saman vuoden joulukuussa.

Urpo Lahtinen aloitti journalistin uransa 1952 kirjoittamalla *Eteenpäin*-lehteen Kotkassa. Vuonna 1955 Lahtinen muutti Tampereelle saatuaan toimittajan paikan *Kansan Lehdestä*, johon hänet pestasi silloinen päätoimittaja, juuri maanpaosta Ruotsista palannut Arvo Poika Tuominen. Vuonna 1957 hän aloitti ilmaisen *Tamperelainen*-lehden julkaisemisen, jonka bisnesidean hän oli saanut matkallaan Hollannissa. *Tamperelaisen* toimitus sijaitsi aluksi Stockmannin talon pienessä ullakkokamarissa Hämeenkadun varrella. Lehteä julkaisi Lahtisen oma yhtiö nimeltä Lehtimiehet. *Tamperelainen*-lehteä toimitettiin kaikkiin tamperelaisiin koteihin. Lehtimiehet-yhtiön julkaisemia aikakauslehtiä olivat *Hymyn* ohella mm. *Alibi*, *Nykyposti*, *Suosikki*, *Tekniikan Maailma* ja *Vauhdin Maailma*, miestenlehdet *King*, *Jallu,* *Ratto* ja *Kalle*, sekä lastenlehdet *Maailman vahvin Nalle* ja *Pellefantti*.

Liiketoimillaan Lahtinen keräsi suuren omaisuuden, jonka hän sijoitti taiteeseen. Vuonna 1976 hän rakennutti asunnokseen ja Lehtimiehet-yhtiön edustustilaksi ison huvilan Näsijärven rannalle Ylöjärven Siivikkalaan. Villa Urpoksi ristitty huvila oli aikansa kiistellyimpiä kohteita. Sen suunnittelivat arkkitehdit Eero Saari ja Pentti Tanhua. Taloa pidettiin mauttoman yliampuvana, mutta talon isäntä ei mitään arkista rakennusta ollut halunnutkaan. Villa Urpo on monin tavoin kokeellinen. Sen ulkoseiniin käytetyt graniittilohkareet muotoiltiin paikan päällä. Lahtinen halusi huomioida myös ympäristön, siksi talossa kaytettiin suomalaisia materiaaleja: kiveä, tiiltä ja mäntyä. Tontilla ollut täysikasvuinen puusto suojattiin huolella rakentamisen ajaksi. Kolmikerroksisen talon kokonaispinta-ala on 795,5 neliömetriä. 

Urpo Lahtisen harrastuksiin kuului 1960- ja 1970-luvulla myös autourheilu, ja hän osallistui muun muassa Eläintarhan ajoihin ja Jyväskylän Suurajoihin sekä kilpaili Keimolan moottoriradalla. Hän omisti useita kilpa-autoja, joiden joukossa oli Mercedes-Benz Waxenberger. Niitä rakennettiin vain kolme, ja Lahtiselle kuulunut on ainoa nykypäiviin säilynyt.

Hymy ja Urpo Lahtinen muuttivat erilleen vuonna 1972, mutta virallisesti he erosivat vasta vuonna 1991. Jo vaikeasti sairas Urpo Lahtinen avioitui vain pari viikkoa avioeron tultua voimaan Maija-Liisa Tynellin kanssa Kalastajatorpalla. Näihin aikoihin Urpo Lahtinen sai aivoinfarktin lomamatkallaan Espanjassa. Lahtisten yhteisen tuttavan mukaan Maija-Liisa sai autetuksi Urpon lopullisesti eroon alkoholista.

Lahtisen viimeisiä vuosia varjosti alkoholismin myötä heikentynyt terveys. Lahtisen yhtiö Lehtimiehet myytiin Yhtyneet Kuvalehdet -yhtiölle n. 300 miljoonasta markasta 1980-luvun lopussa. Urpo Lahtisen perukirjassa omaisuuden arvo oli 108 miljoonaa markkaa. Urpo Lahtisen omaisuudesta on kiistelty eri oikeusasteissa vuosikausia Lahtisen viimeisen vaimon Maija-Liisa Lahtisen ja Urpo Lahtisen muiden perillisten välillä. 

Lahtisen taidekokoelman ja Villa Urpon omistaa 1991 perustettu Urpo ja Maija Lahtisen säätiö (vuodesta 2008 eteenpäin Urpo Lahtisen säätiö). Kokoelmassa on noin 500 teosta, esimerkiksi monien kotimaisten taiteilijoiden, Marc Chagallin ja Lahtiselle läheisten espanjalaisten taiteilijoiden kuten Salvador Dalín töitä. Taidemuseo avattiin 1995. Säätiön mentyä konkurssiin konkurssipesälle siirtyneen Villa Urpon lunasti taideteoksineen itselleen kesäkuussa 2008 Urpo Lahtisen poika Jeppe Lahtinen.

Lahtisen elämästä tehtiin *Hymyä!*-niminen televisiosarja, jonka kuvaukset alkoivat keväällä 2021. Sarja julkaistiin keväällä 2022 C More -suoratoistopalvelussa. 1970-luvulle sijoittuvassa sarjassa Urpo Lahtista esittää Aku Hirviniemi. Sarjan tuotti Hirviniemen ja Janne Katajan omistama tuotantoyhtiö Hihhihhii ja pääkäsikirjoittajana toimi Outi Keskevaari.

Lähteet
-------

1. 1 2  Jokinen, Juha Veli: Lehti-imperiumin luojaparin värikäs rakkaus. *Iltalehti* 3.11.2017, Viikonvaihde, s. 8–9. Alma Media.
2. ↑  Pitko, Matti: Hymynmaan äiti Hymy lahtinen on kuollut. *Aamulehti* 1.11.2017, s. B10. Alma Media.
3. ↑  Villa urpon kotisivut. (Arkistoitu – Internet Archive) Viitattu 13.8.2013.
4. ↑  Kovanen, Erika: Lehtikeisarin linnassa.  *Muoto Helmi*, maaliskuu 2004, s. 53–61.
5. ↑  Jokinen, Juha Veli: Lehti-imperiumin luojaparin värikäs elämä. *Iltalehti* 3.11.2017, Viikonvaihde s. 8–9. Alma Media.  
Suutarinen, Leila (toim.): *Vehoniemeläinen* 8/1990, s. 10–11. Kangasala: Vehoniemen Automuseosäätiö.
6. ↑  Palm, Eeva: Jeppe Lahtinen lunasti Villa Urpon. *Helsingin Sanomat* 13.6.2008, s. C 2.
7. ↑  Urpo Lahtisen elämästä tehdään sarja – lehtikeisaria esittää Aku Hirviniemi *Ilta-Sanomat*.  26.2.2021. Viitattu 26.2.2021.

Kirjallisuutta
--------------

* Alftan, Maija: Lehtikeisarin iloton talo tulvii taidetta.  *Helsingin Sanomat*, 25.11.2006, s. C 1.
* Hämäläinen, Jyrki: *Lehtikeisari: Urpo Lahtisen orjantappurakruunu*. Keuruu: Otava, 2004.
* Kalemaa, Kalevi: *Hymyn maa: Kertomus Urpo Lahtisesta ja Lehtimiehistä*. Helsinki: Tammi, 2006.
* Lepokorpi, Erkki: *Sanoivat Urpon sammuneen*. Jyväskylä: Gummerus, 1983.
* Vesikansa, Jyrki: "Lahtinen, Urpo (1931–1994)", *Suomen kansallisbiografia, osa 5*, s. 687–689. Helsinki: Suomalaisen Kirjallisuuden Seura, 2005. ISBN 951-746-446-0. / Teoksen verkkoversio.

Aiheesta muualla
----------------

* Urpo Lahtisen muistokirjoitus *Helsingin Sanomissa*.
* Mies Hymyn takana – Urpo Lahtinen. Ylen Elävä arkisto.
* "Myönnän veropetoksen." *Talouselämä* 18.6.2009.
* Urpo Lahtisen omaisuudesta taisteltu jo 15 vuotta. *Iltalehti* 13.10.2009.
* Lahtinen, Urpo hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |

 |